text: Folio16r
   Et quant Cléomadès entent
   De lui le mortel jugement,
   D'un moult sage point s'avisa;
   Au roi Carmant moult biau parla.
   "Rois", fait il, "s'en vous a noblece
   Ne droite honnour, ne gentillece,
   Puiscedi k'eschaper ne puis,
   Par gentillece I don vous ruis,
   C'est que vous pas ne me pendez
   Comme larron qui est prouvez ;
   Car les chevaliers ne doit on
   Pas pendre, s'il ne sont larron,
   Ou s'il n'ont par trayson fait,
   Murdre ou autre vilain mesfait.
   Et, puis c'ocire me voulez,
   PageV01P123
   J'aim miex estre tous découpez
   D'espées et [de] dars molus
   K'estre comme lerres pendus.
   Et, pour ce, vous requier et pri
   Que seur ce chevalet ici
   Me laissiez monter sans estrif.
   Car j'aim autant cestui c'un vif ;
   Et, s'un vif me voulez baillier,
   De tant ferez plus à prisier.
   Si tost que monté me verrez
   Seur quel cheval que vous vorrez,
   Faites me tuer maintenant
   D'armes, et je miex ne demant.
   Puis que je doi mort recevoir
   J'aim miex d'armes la mort avoir,
   Que ne feroie estre enfouis,
   Escorchiez, ou ars, ou boulis,
   Puis que ainsi m'est destiné;
   Or me faites ceste bonté
   En l'onnour de chevalerie."
  